Μητροπολίτης Νιγηρίας Νικόδημος Τότκας

Ο Μητροπολίτης Νιγηρίας Νικόδημος (κατά κόσμον Δημήτριος Τότκας, Βερολίνο, 10 Σεπτεμβρίου 1975) είναι Ελληνογερμανός θεολόγος και ιεράρχης του Πατριαρχείου Αλεξανδρείας και πάσης Αφρικής, που διατελεί Μητροπολίτης Νιγηρίας από το 2024.

 Βιογραφικά στοιχεία 
Ο κατά κόσμον Δημήτριος Τότκας γεννήθηκε στις 10 Σεπτεμβρίου 1975 στο Βερολίνο της Γερμανίας, όπου και ολοκλήρωσε τις εγκύκλιες σπουδές του στα Γερμανικά εκπαιδευτήρια. Είναι πτυχιούχος του Τμήματος Κοινωνικής Θεολογίας της Θεολογικής Σχολής του Πανεπιστημίου Αθηνών.

Εκάρη μοναχός και χειροτονήθηκε διάκονος το 1999 από τον Μητροπολίτη Σιδηροκάστρου Ιωάννη (Παπάλη). Πρεσβύτερος χειροτονήθηκε το 2004 από τον Μητροπολίτη Σιδηροκάστρου Μακάριο. Κατά τα έτη 2004-2005 διακόνησε ως προϊστάμενος του Ιερού Μητροπολιτικού Ναού Αγίου Γεωργίου Σιδηροκάστρου. Υπήρξε υπεύθυνος νεόητας και συνεργάτης των κατασκηνώσεων της Μητροπόλεως. 

Το 2005 μετατέθηκε στην Ιερά Μητρόπολη Δημητριάδος και Αλμυρού και ακολούθως, κατόπιν προτροπής του Μητροπολίτη Γερμανίας Αυγουστίνου, αποσπάστηκε στην Ιερά Μητρόπολη Γερμανίας, όπου υπηρέτησε ως εφημέριος στις ενορίες του Βερολίνου, της Λειψίας και του Άαχεν.

Το 2015, κατόπιν προτροπής του Πατριάρχου Αλεξανδρείας κ.κ. Θεοδώρου Β΄, αποσπάστηκε στην Ιερά Μητρόπολη Ιωαννουπόλεως και Πρετορίας του Πατριαρχείου Αλεξανδρείας, όπου υπηρέτησε ως Ιερατικός Προϊστάμενος στην Ελληνική Κοινότητα του Klerksdorp της επαρχίας North West Νοτίου Αφρικής. 

Τον Ιανουάριο του 2019 εντάχθηκε στον κλήρο της Αρχιεπισκοπής Αλεξανδρείας και στις 2 Φεβρουαρίου, κατόπιν προτάσεως του Πατριάρχη Θεόδωρου Β΄, προήχθη στη θέση του Διευθυντή του Ιδιαιτέρου Πατριαρχικού Γραφείου.12 Στις 21 Απριλίου 2019 διορίστηκε Αρχιγραμματέας της Αγίας και Ιεράς Συνόδου του Πατριαρχείου Αλεξανδρείας.4 

Στις 12 Ιανουαρίου 2022, κατόπιν προτάσεως του Πατριάρχου Αλεξανδρείας, εξελέγη από την Αγία και Ιερά Σύνοδο του Πατριαρχείου βοηθός επίσκοπος, με τον τίτλο της πάλαι ποτέ διαλαμψάσης Επισκοπής Νειλουπόλεως. Χειροτονήθηκε στις 17 Φεβρουαρίου 2022 από τον Πάπα και Πατριάρχη Αλεξανδρείας και πάσης Αφρικής Θεόδωρο Β΄, στον Καθεδρικό Ναό Ευαγγελισμού της Θεοτόκου στην Αλεξάνδρεια. 

Στις 15 Φεβρουαρίου 2024 εξελέγη από την Αγία και Ιερά Σύνοδο του Πατριαρχείου Αλεξανδρείας Μητροπολίτης Νιγηρίας, υπέρτιμος και έξαρχος Εσπερίας Αφρικής. Ενθρονίστηκε στις 30 Ιουνίου στο Λάγος. 

 Παραπομπές 

 Εξωτερικός σύνδεσμος 
 Επίσημη ιστοσελίδα του Πατριαρχείου Αλεξανδρείας

Κατηγορία:Μητροπολίτες του Πατριαρχείου Αλεξανδρείας